b'\n_START_ARTICLE_\nHugo Sandbacka\n_START_PARAGRAPH_\nHugo Gustav Sandbacka (5. kes\xc3\xa4kuuta 1885 Alaveteli \xe2\x80\x93 12. elokuuta 1960 Tampere) oli suomalainen kauppaneuvos ja nahanvalmistuksen piiriss\xc3\xa4 toiminut tehtailija._NEWLINE_Sandbackan vanhemmat olivat nahkuri, maanviljelij\xc3\xa4 Karl Johan Simonsbacka-Sandbacka (1858\xe2\x80\x931930) ja Maria Matilda Polo (1857\xe2\x80\x931931). H\xc3\xa4n k\xc3\xa4vi kansakoulun ja kansanopiston. Sandbacka oli Oy Vuota- ja nahkakomppanian palveluksessa 1911\xe2\x80\x931916 ja omisti Nakkilan nahkatehtaan 1916\xe2\x80\x931921. H\xc3\xa4n perusti 1921 Viialan nahkatehtaan ja omisti sen vuoteen 1925 saakka jolloin tehdas myytiin Aaltosen Kenk\xc3\xa4tehdas Oy:lle._NEWLINE_Sandbacka osti t\xc3\xa4m\xc3\xa4n j\xc3\xa4lkeen 1925 vuonna 1916 Tampereen Epil\xc3\xa4nharjun kaupunginosaan perustetun Ab Krominahkatehdas Oy:n jonka uudeksi nimeksi tuli Epil\xc3\xa4n Nahkatehdas Oy. Epil\xc3\xa4n Nahkatehdas valmisti puku-, kenk\xc3\xa4- ja k\xc3\xa4sinenahkaa ja lis\xc3\xa4ksi ainoana Suomessa kiiltonahkaa. Tehtaassa toimi sotien j\xc3\xa4lkeen my\xc3\xb6s rukkasneulomo. Sandbacka oli Epil\xc3\xa4n Nahkatehdas Oy:n toimitusjohtajana 1925\xe2\x80\x931960 ja h\xc3\xa4n omisti my\xc3\xb6s useita puuteollisuuden alalla toimineita yrityksi\xc3\xa4. Sandbacka sai kauppaneuvoksen arvon 1951._NEWLINE_Sandbacka oli Nakkilan kunnanvaltuuston j\xc3\xa4senen\xc3\xa4 1918\xe2\x80\x931921 ja Tampereen ruotsalaisen seurakunnan kirkkovaltuuston j\xc3\xa4senen\xc3\xa4 1927\xe2\x80\x931960. _NEWLINE_Hugo Sandbackan veli kauppaneuvos Eliel Sandbacka (1882\xe2\x80\x931953) oli 36 vuoden ajan 1917\xe2\x80\x931953 Kokkolassa toimineen vuotien ja turkisten vienti\xc3\xa4 harjoittaneen Oy Vuota- ja Nahkakomppanian toimitusjohtajana. H\xc3\xa4n omisti my\xc3\xb6s Kokkolan Seurahuoneen._NEWLINE_Sandbacka oli naimisissa vuodesta 1910 Aina Johanna Savelan (1883\xe2\x80\x931965) kanssa. Heid\xc3\xa4n poikansa Lars Gustaf Sandbacka (1911\xe2\x80\x931994) oli Epil\xc3\xa4n Nahkatehdas Oy:n toimitusjohtajana is\xc3\xa4ns\xc3\xa4 j\xc3\xa4lkeen. Epil\xc3\xa4n nahkatehdas lopetti toimintansa 1965.'